b'\n_START_ARTICLE_\n2008\xe2\x80\x932012 m. Seimas\n_START_PARAGRAPH_\nSeimo 2008\xe2\x80\x932012\xc2\xa0m. kadencija\xc2\xa0\xe2\x80\x93 Lietuvos Respublikos Seimas, i\xc5\xa1rinktas 2008\xc2\xa0m. spalio 12 d. vykusiuose visuotiniuose rinkimuose ir 2008\xc2\xa0m. spalio 26 d. vykusiame antrajame rate vienmandat\xc4\x97se apygardose (pagrindinis straipsnis: 2008 m. Lietuvos Respublikos Seimo rinkimai).\n_START_SECTION_\nSeimas\n_START_PARAGRAPH_\n\xc5\xa0e\xc5\xa1tai kadencijai \xc4\xaf Lietuvos parlament\xc4\x85 i\xc5\xa1rinktas tik vienas Seimo narys\xc2\xa0\xe2\x80\x93 buv\xc4\x99s Seimo pirmininkas socialdemokratas \xc4\x8ceslovas Jur\xc5\xa1\xc4\x97nas. 9 Seimo nariai i\xc5\xa1rinkti penktai kadencijai\xc2\xa0\xe2\x80\x93 socialdemokratai Vytenis Andriukaitis, Justinas Karosas, Gediminas Kirkilas, Irena \xc5\xa0iaulien\xc4\x97, Algimantas Salamakinas, konservatoriai Rasa Juknevi\xc4\x8dien\xc4\x97, Andrius Kubilius, Saulius Pe\xc4\x8deli\xc5\xabnas, liberalas K\xc4\x99stutis Glaveckas. 57 Seimo nariai i\xc5\xa1rinktai pirmai kadencijai._NEWLINE_Jauniausia Seimo nar\xc4\x97\xc2\xa0\xe2\x80\x93 konservator\xc4\x97 26 met\xc5\xb3 Agn\xc4\x97 Bilotait\xc4\x97, vyriausia\xc2\xa0\xe2\x80\x93 konservator\xc4\x97 72 met\xc5\xb3 V. M. \xc4\x8cigriejien\xc4\x97. Seimo nari\xc5\xb3 am\xc5\xbeiaus vidurkis\xc2\xa0\xe2\x80\x93 49,5\xc2\xa0m. _NEWLINE_Pirmasis Seimo pos\xc4\x97dis \xc4\xafvyko 2008\xc2\xa0m. lapkri\xc4\x8dio 17 d., pos\xc4\x97d\xc5\xbeio pirminink\xc4\x97 konservator\xc4\x97 Vida Marija \xc4\x8cigriejien\xc4\x97.\n_START_SECTION_\nSeimo Pirmininko rinkimai\n_START_PARAGRAPH_\nSeimo pirmininkas buvo renkamas slaptu balsavimu pirmojo pos\xc4\x97d\xc5\xbeio metu. Kandidatas \xc4\xaf \xc5\xa1\xc4\xaf post\xc4\x85 buvo tik vienas\xc2\xa0\xe2\x80\x93 Ar\xc5\xabnas Valinskas. Slapto balsavimo rezultat\xc5\xb3 skai\xc4\x8diavimo komisij\xc4\x85 sudar\xc4\x97 \xc5\xa1ie Seimo nariai: R. A\xc4\x8das, V. P. Andriukaitis, P. Au\xc5\xa1trevi\xc4\x8dius, V. Baltraitien\xc4\x97, V. Babilius, A. Bilotait\xc4\x97 ir V. Bogu\xc5\xa1is. Po slapto balsavimo suskai\xc4\x8diavus balsus jie pasiskirst\xc4\x97 taip: U\xc5\xbd balsavo 67 Seimo nariai, PRIE\xc5\xa0\xc2\xa0\xe2\x80\x93 69, o vienas balsavimo biuletenis buvo sugadintas. Ar\xc5\xabno Valinsko i\xc5\xa1rinkimui \xc4\xaf Seimo Pirmininko post\xc4\x85 nepakako bals\xc5\xb3. Pirm\xc4\x85 kart\xc4\x85 Lietuvos parlamentarizmo istorijoje po Nepriklausomyb\xc4\x97s atk\xc5\xabrimo naujai i\xc5\xa1rinkto parlamento pirmajame pos\xc4\x97dyje pirmuoju balsavimu parlamento vadovas nebuvo i\xc5\xa1rinktas._NEWLINE_Po pirmojo balsavimo valdan\xc4\x8dioji dauguma nutar\xc4\x97 dar kart\xc4\x85 teikti A. Valinsk\xc4\x85 kandidatu \xc4\xaf Seimo Pirmininko post\xc4\x85, nes naujo kandidato neatsirado. Proced\xc5\xabros buvo kartojamos, o balsavimas baigtas tik prie\xc5\xa1 lapkri\xc4\x8dio 17 d. vidurnakt\xc4\xaf. \xc5\xa0\xc4\xaf kart\xc4\x85 balsai pasiskirst\xc4\x97 taip: U\xc5\xbd balsavo 79, PRIE\xc5\xa0\xc2\xa0\xe2\x80\x93 58 Seimo nariai. Tad tik po dviej\xc5\xb3 bandym\xc5\xb3 Seimo pirmininku i\xc5\xa1rinktas Ar\xc5\xabnas Valinskas.\n_START_SECTION_\nSeimo Pirmininko atstatydinimas\n_START_PARAGRAPH_\n2009\xc2\xa0m. rugs\xc4\x97jo 15 d. Seimas svarst\xc4\x97 nepasitik\xc4\x97jim\xc4\x85 Seimo Pirmininku A. Valinsku. Toks sprendimas buvo priimtas po vie\xc5\xa1ai spaudoje pasirod\xc5\xbeiusi\xc5\xb3 nuotrauk\xc5\xb3, kuriose A. Valinskas matomas bendraujantis su nusikalstam\xc5\xb3 Lietuvos grupuo\xc4\x8di\xc5\xb3 lyderiais. Taip pat Seimo Pirmininko \xc4\xafvaizd\xc5\xbeiui pakenk\xc4\x97 jo vadovaujamos \xe2\x80\x9eTautos prisik\xc4\x97limo partijos\xe2\x80\x9c gin\xc4\x8dai tarpusavyje._NEWLINE_Slaptu balsavimu seimo nariai nusprend\xc4\x97 pa\xc5\xa1alinti A. Valinsk\xc4\x85 i\xc5\xa1 Seimo Pirmininko pareig\xc5\xb3. U\xc5\xbe tok\xc4\xaf pasirinkim\xc4\x85 balsavo 95 parlamentarai, prie\xc5\xa1 buvo 20, 9 biuleteniai buvo sugadinti. I\xc5\xa1 viso svarstyme dalyvavo 124 seimo nariai. Laikinai eiti Seimo Pirmininko pareigas paskirta pavaduotoja Irena Degutien\xc4\x97.\n_START_SECTION_\nPirmosios Lietuvos istorijoje Seimo Pirminink\xc4\x97s i\xc5\xa1rinkimas\n_START_PARAGRAPH_\n2009\xc2\xa0m. rugs\xc4\x97jo 17 d. pirm\xc4\x85kart Lietuvos parlamentarizmo istorijoje Seimo Pirmininke buvo i\xc5\xa1rinkta moteris. Seimo vadove tapo buvusi (taip pat pirmoji) Seimo vicepirminink\xc4\x97 Irena Degutien\xc4\x97. U\xc5\xbe balsavo 87, prie\xc5\xa1\xc2\xa0\xe2\x80\x93 48 Seimo nariai.\n_START_SECTION_\nSeimo pirmininko pavaduotojai\n_START_PARAGRAPH_\nSeimo pirmininko pavaduotojais i\xc5\xa1rinkti Virginija Baltraitien\xc4\x97, Algis Ka\xc5\xa1\xc4\x97ta, \xc4\x8ceslovas Stankevi\xc4\x8dius, \xc4\x8ceslovas Jur\xc5\xa1\xc4\x97nas ir Raimondas \xc5\xa0ukys.'